ወደ ግል ከተዛወሩ ድርጅቶች 1 ነጥብ 2 ቢሊየን ብር ተገኘ
 በዘንድሮው በጀት ዓመት የመጀመሪያ ስድስት ወራት ወደ ግል ከተዛወሩ ድርጅቶች 1 ነጥብ 2 ቢሊየን ብር መኘቱን የፕራይቬታየዜሽንና የመንግስት የልማት ድርጅቶች ተቆጣጣሪ ኤጀንሲ አስታወቀ።የኤጀንሲው ዋና ዳይሬክተር አቶ በየነ ገብረ መስቀል የኤጀንሲውን የስድስት ወራት የ2006 በጀት ዓመት የመጀመሪያ ግማሽ ዓመት አፈጻጸም አስመልክተው ዛሬ በሰጡት ጋዜጣዊ መግለጫ እንዳሉት የተገኘው ገቢ ከዕቅዱ አንጻር ሲታይ 95 በመቶ ነው።ለ10 ድርጅቶች የጨረታ ሰነድ ለማዘጋጀት ታቅዶ በግማሽ ዓመቱ ለ12 ድርጅቶች ማዘጋጀት ተችሏል ያሉት አቶ በየነ ክንውኑ የዕቅዱን 120 በመቶ እንደሆነ አስረድተዋል።ከ10 ኤክስፖርት አድራጊ የልማት ድርጅቶች 27 ነጥብ 7 ሚሊየን የአሜሪካ ዶላር ለማግኘት ታቅዶ 21 ነጥብ 6 ሚሊየን የአሜሪካ ዶላር እንደተገኘም ነው ያስረዱት።እንደ ዳይሬከተሩ ገለጻ ከልማት ድርጅቶች 460 ሚሊየን ብር ትርፍ ከታክስ በፊት ለማግኘት ታቅዶ  በጊዜያዊ የሂሳብ ሪፖርት መሰረት ብር 413 ሚሊየን ትርፍ ማግኘት ተችሏል።ከመንግስት የልማት ድርጅቶች የመንግስት ትርፍ ድርሻ ብር 123 ነጥብ 6 ሚሊየን ለመሰብሰብ ታቅዶ ብር 397 ገቢ እንደሆነ መናገራቸውንም ዋልታ ኢንፎርሜሽን ማዕከል ዘግቧል።